رواية فارس عشقي بقلم سحر فرج – الفصل الخامس
رواية فارس عشقي بقلم سحر فرج – الفصل الخامس
دخلت همس الحمام علشان تاخد شور دافى من كتر التعب بتاع السفر .. لكن وهى فى الحمام سمعت الموبيل بتاعها بيرن . فتوقعت وحست انه ممكن يكون فارس .. علشان يطمن على وصولها .
لبست البورنس وخرجت من الحمام بسرعه ومسكت الموبيل بس للاسف طلعت سلمى هى اللى بترن .
همس بزعل … افندم .. ده وقته يا ست سلمى .
سلمى … ايه السلام الحلو ده اللى على الصبح .. بقى كده اجى المطار الاقيكى مشيتى ومستنتناش انا ورغد يا هانم .
همس .. معلش يا سلمى اصلك خرجتينى من الحمام وطلعت بسرعه علشان اشوف مين بيرن .
سلمى …. ومن امتى وانتى بتخرجى من الحمام طول ما انتى جوه .. ياااااما كنا بنرن عليكى وانتى بتخدى شور وتسبينا نرن و رن ونرن .. ايه اللى شقلب حالك يا صاحبتى للدرجه اللى تخليكى تتنازلى عن الشور بتاعك 😉😉😉
همس .. يا لهوووى عليكى وعلى دماغك اللى بتفهمها وهى طايرة .
سلمى .. اوووبااا يعنى فى حاجه وشكى فى محله يا همس .. اعترفى بسرعه .
همس بضحكه عاليه … الله يخربيتك يا سلمى ضحكتينى .. المهم اقفلى دلوقتى خلينى اكمل الشور بتاعى وانام شويه قبل ما تشرفوا انتى ورغد وجنه .. ماتتأخروش عليا .
سلمى .. ماشى يا عروسه .. حمام الهنا على قلبك .
همس .. عروسه 🤔 اقفلى يا بت اقفلى كتك ضربه .
وفعلا قفلت همس الموبيل ودخلت علشان تكمل الشور بتاعها بس للاسف اول لما دخلت وقفلت الباب وقلعت البورنس .. سمعت الموبيل تانى بيرن .. بس المرة دى كان فارس عاوز يطمن عليها ويشوفها وصلت ولا لسه ويعتذر لها انه مجاش لها على المطار واستقبلها بنفسه .
لكن همس توقعت انها تكون سلمى تانى ونسيت تقولها حاجه او ترخم عليها تانى وحلفت ما هى خارجه تانى من الحمام .
فارس كان صحى من نومه واول حاجه عملها انه مسك الموبيل قبل حتى ما يغسل وشه علشان يكلم همس .. بس طبعا همس كانت فى الحمام ومردتش عليه .. وده اللى خلى فارس يزعل اكتر وتوقع انها ممكن تكون زعلت منه علشان مكلمهاش لحد دلوقتى .
فارس بيكلم نفسه وقال … ردى يا همسى عاوز اسمع صوتك واطمن عليكى يا …… حبيبتى !!!!
اه حبيبتى .. فعلا انا بدات احبك واحبك اوى اوى كمان .. لااااااا انا بعشقك يا همس .
امتى وازاى مش عارف .
كل اللى انا عارفه دلوقتى .. انى عاوز اخدك فى حضنى واعترفلك بحبى ده .
قام فارس وساب الموبيل على السرير ودخل الحمام وخد شور سريع وطلع لبس قميص وبنطلون وجذمه وحط البرفان بتاعه المميز وخد مفاتيح عربيته ونزل على تحت علشان يروح على الشركه .
همس كانت خرجت من الحمام ومن كتر تعبها اترمت على السرير بعد ما سرحت شعرها ورفعته ديل حصان لفوق ونامت فى سابع نومه حتى ما فكرتش انها تشوف مين اللى كان بيرن عليها وهى فى الحمام .
وبعد كذا ساعه .. ام همس كانت تقريبا خلصت كل حاجه تخص العيد ميلاد وكل التجهيزات .. واتصلت على رضوان فى مكتبه علشان كانت عاوزة شويه حاجات يطلبها من ادارة الفندق بخصوص الحفله .. ويأكد عليهم بخصوص عدد ادوار التورته .. والتورته الكبيرة اللى بصورة همس .. وحاجات تانى كتير تخص الحفله .
وفى مكان تانى خالص .. مكان يشبه الجنه .. بشجرها وزرعها وزهورها .. كانت همس واقفه وسرحانه فى البحر وجماله والمنظر الجميل وصوت العصافير .. وفجاه جه شخص من ضهرها وحضنها وبدأ يشم ريحه شعرها ويضمها ليه .وقال وحشتينى اوى اوى اوى يا همس .
همس غمضت عيونها وخدت نفس طويل وعرفت انه فارس من ريحه برفانه .
فالفت نفسها ليه واتاكدت انه هو حبيبها اللى بتعشقه وبتحبه .. فدفنت راسها فى صدره وضمته بأيديها .. لكن فارس رفع وشها بايده وبص فى عيونها وقرب منها اكتر ويلمس خدودها ولسه يا دوبك هايبوسها !!!!!!!!!!!!!
سلمى بصوت مرعب … اصحى بقى يا بنتى .. كفايه نووووم .. مفيش وقت على الحفله وانتى كل ده نايمه .
همس فتحت عيونها .. وفضلت تبص حواليها .. وشافت اودمها سلمى ورغد وكمان جنه .. وعرفت انها كانت بتحلم بفارس .. وان ده كان مجرد حلم .. بس حلم ايه .. لذيذ 😉 وجت ست سلمى وصحتها من اجمل حلم هى حلمته .. وده اللى خلاها تقوم وتضرب سلمى بالخوداديه بتاعه السرير .
سلمى .. لا اله الا الله فى ايه يا بنتى .. هو انا عملت ايه لده كله يعنى .. الحق عليا انى صحيتك يعنى .
همس .. حرااااام عليكى .. كنتى سبينى اكمل الحلم .. ليه صحتينى ليه .
رغد .. اووووبا .. ليه يا همس .. كنتى بتحلمى ولا ايه .. اعترفى ؟
جنه .. ايه يا بنات فى ايه .. كلكم عليها ولا ايه .. قومى يا همس يا بنتى .. يالا مفيش وقت .. يا دوبك تغيرى وتلبسى فستانك . الحفله قربت خالص .
همس .. هى الساعه كام دلوقتى ؟
جنه .. الساعه اربعه .
همس .. يااااخبر .. كل ده نمته .. وجت علشان تمسك الموبيل علشان تشوف فارس رن عليها ولا لا .. بس للاسف الموبيل كان فاصل شحن .
من جواها زعلت بس طلبت من سلمى انها تحطه فى الشاحن عقبال ما هى تدخل الحمام وتتشطف .
وفعلا دخلت همس وخدت الشور بتاعها وخرجت وبدات البنات تساعدها فى لبسها العادى ومكياجها . لانها كان ليها سويت مخصوص فى الفندق علشان تلبس فيه لبس الحفله .. وفجاه الباب كان بيخبط .
همس سمحت للى بيخبط انه يدخل .
عمر دخل وسلم عليهم ورحب بيهم لانه كان فى شغله لما هما جم وطلعوا لهمس وقال .. ايه يا بنات كل ده .. الوقت اتاخر وكان لازم نروح من بدرى على الفندق .. ده حتى بابا وماما سبقوا على هناك .. وماما طلبت منى انى اقولك ..اودامكم اد ايه وتخلصوا علشان انا اللى هاوصلكم .
همس .. انا خلصت اهو يا عمر .. بس لو سمحت خد الفستان اللى فى العلبه ده وحطه فى العربيه عقبال لما نيجى وراك .
عمر عيونه على جنه اللى اتكسفت من نظراته ليها .. قال .. العلبه بس .. مفيش حد تانى عاوز ينزل معايا ولا ايه ؟
همس .. انزل يا عمر واخلص بدل ما اخلى سلمى اللى تنزل معاك .
عمر 😏 سلمى لاااااا انا نازل لوحدى .
سلمى … يا نهارك منيل يا عمر .. مالها سلمى يا كابتن الكباتن انت .
عمر .. معلش يا اخ .. مش قصدى .
سلمى .. اخ !!!!!! .. انت بتشوف عادل كتير الايام دى الظاهر .
الكل كان بيضحك على كلام سلمى وعمر .. وبدؤا ينزلوا كلهم على تحت .. وراحوا لحد العربيه .. بس للاسف همس نسيت الموبيل فى اوضتها .. وعمر مرديش يرجع تانى علشان يجيبه .. ولا خلى همس تروح تجيبه .. وركبوا كلهم وراحوا على الفندق .
وصلوا الفندق وعمر راح على قاعه الحفله هو ورغد وجنه ووصلهم لحد تربيزه كبيرة . لكن سلمى وهمس طلعوا على السويت علشان همس تلبس فستانها وتضبط مكياجها .
فارس كان زهق من كتر الرنات اللى كان بيرنها على همس وبيلاقى الموبيل مغلق .. وبدا يقلق عليها اوى .. وقرر انه يتصل على سلمى وهى اللى هاطمنه عليها .
مسك الموبيل ورن على سلمى .. والموبيل كان عمال بيرن لان سلمى كانت ملخومه مع همس .. لحد ما قررت سلمى انها ترد .. واستغربت جدا لما شافت اسم المتصل .
سلمى باستغراب .. فارس !!!!!!!!!
همس اول لما سمعت اسمه دقات قلبها زات اوى وقربت من سلمى وقالت لها بتقولى مين .
سلمى بضحكه خبيثه .. فارس يا همس فارس 😉
سلمى .. الووووو اهلا فارس .
فارس بصوت كله قلق .. ازيك يا سلمى .. اخبارك ايه طمنينى .. انتى فين دلوقتى ؟
سلمى .. ايه كل ده .. واحده واحده عليا يا استاذ انت .
اولا انا كويسه .. ثانيا الحمد لله بخير .. ثالثا انا مع همس فى الفندق علشان حفله عيد ميلادها .. انت مش جاى ولا ايه .
فارس اول لما سمع اسمها وانها فى الفندق اطمن .. وقال لها .. لا طبعا جاى .. انا اتصلت بيكى اصل عمال ارن على عادل مش بيرد عليا علشان نيجى مع بعض .
سلمى .. تلاقيه مش سامع الموبيل او فى الحمام . رن تانى واكيد هايرد عليك . وبشويه هزار و رخامه قالت .. مش عاوز حاجه ؟او عاوز تكلم حد ؟؟ وبتبص على همس اللى كانت واقفه وعامله زى الغرقانه 😉
فارس بجرأه .. ادينى همس اطمن عليها .
سلمى .. انت تؤمر يا فارس بيه خد معاك اهى .. وادت الموبيل لهمس اللى خبتطها على كتفها من كتر كسوفها والوضع اللى هى حتطها فيه .
همس برقتها المعتاده .. الوووو
فارس خد نفس طويييييل من اعماق صدره وقال … يااااااااه اخيرا قدرت اسمع صوتك يا همسى .
همس .. ازيك يا فارس .
فارس .. عيون فارس وقلب فارس يا همس.. وحشتينى ووحشنى صوتك .
همس بقت عامله زى الفارولايه من كتر كسوفها وبالذات من سلمى اللى كانت واقفه جنبها زى عفريت العلبه .. ومش عارفه ترد تقول ايه .. لحد ما سلمى خدت بالها وقالت انها هاتدخل البلكونه شويه تغير جو وتشوف المنظر من فوووق .
فارس … همس روحتى فين ؟
همس .. ابدا معاك .. اصل سلمى كانت جنبى ومش عارفه اقول حاجه .
فارس .. طب كنتى هاتقولى ايه ؟
همس .. لا مش هاقولك .
فارس .. علشان خاطرى كنتى هاتقولى ايه ؟
همس بكسوف .. وانت كمان وحشتنى .. وقفلت الموبيل من كتر الكسوف .
فارس فرح اوى اوى باللى همس قالته ..وحس انها بتبادله نفس مشاعره .. وقرر انه يقولها حقيقه مشاعره اول لما يشوفها .
سلمى كانت خرجت من البلكونه وشافت همس واقفه سرحانه وماسكه الموبيل .
سلمى … ههههههههه … هو اكيد حصل 😉
همس .. بتقولى حاجه يا سلمى ؟
سلمى .. لا يا حبيبتى بقولك يالا بينا ننزل زمان الضيوف بدؤا يجوا والكل بيستعجلونا .. وكمان علشان تكونى فى استقبال فارس باشا بنفسك 😉 ولا ايه ؟
همس خبطتها على كتفها وضحكت .. وقالت .. اه منك انتى اه دايما فهمانى .. يالا يا ناصحه ننزل .. وهابقى احكيلك على كل حاجه بعد الحفله .. وايه رايك تيجى تباتى معايا النهارده علشان نتكلم براحتنا طول الليل .
سلمى .. شكل الموضوووووع كبييير اوى .. وانا موافقه .. يالا بينا .
وفعلا نزلت البنات على تحت . وكانت همس طالعه زى القمر ولابسه فستان احمر فى منتهى الروعه وشعرها مفرود على ضهرها ولابسه جذمه كعب عالى اوى .
اول لما دخلت همس كل العيون كانت عليها من كتر جمالها وحلاوتها .. فاقربت من باباها ومامتها .. وباستهم .. والكل بدا يهنيها بمناسبه عيد ميلادها .
عمر اللى كان قاعد ومش عاوز يشيل عيونه من على جنه .. وقرر انه ياخدها فى مكان هادى ويصارحها باعجابه بيها .
عدى حوالى ساعه واكتر الضيوف كانوا وصلوا . وفجاه دخل فهد ومعاه البودى جارد بتوعه وبلال كمان .. فقام رضوان من مكانه وقرب منه ورحب بيه .. وخده على تربيزة مخصوصه ليه وقعدوا .. وبعت عمر يجيب همس علشان فهد عاوز يسلم عليها ويديها هديته .
وفعلا عمر راح جاب همس اللى كانت عيونها على باب القاعه علشان تكون فى استقبال فارس .
راحت مع عمر وقربت من باباها وكان فهد مديها ضهره .
قام رضوان وقف وحضن همس وعرفها على فهد .
فهد كان بيتكلم مع بلال واتفاجاه بالقمر اللى ظهرت ليه فجاه ووقفت اودامه .
رضوان .. همس بنتى يا فهد بيه ..ايه رايك شوفت كبرت ازاى وبقت عروسه حلوة .
فهد بعيون كلها شهوة من جمال وحلاوة همس مد ايده ومسك اديها وباسها .. كبرت وبس .. ده بقت زى القمر .. هى دى همس البنت الصغيرة ام ضفاير معقوووول .. لاااااا دى احلوت اوى يا رضوان .. كنت مخبيها عنى فين دى .
همس استغربت اوى من كلام فهد ونظراته ليها فشدت اديها منه وطلبت انها تمشى علشان تتابع ضيوفها .
فهد بنظرات كلها اعجاب .. وهما ضيوفك احسن منى يا همس .. وبعدين مش لما تشوفى هديتى ليكى هاتعجبك ولا لا .
همس .. لا طبعا يا فهد بيه .
فهد يا دوبك بنظره لبلال .. خلت بلال يطلع علبه شيك اوى من جيبه واداها لفهد بيه .
فهد خدها من بلال وقرب من همس ومد ايده تانى ومسك اديها وباسها. ولسه كان عاوز يحضنها .. بعدت همس بسرعه عنه وبصت لباباها ولعمر اخوها .. فاستغرب فهد واداها العلبه .. وقال كل سنه وانتى طيبه يا برنسيسه .
همس خدت العلبه واستاذنت ومشيت وكانت عصبيه من الموقف اللى حصل ده .. وراحت ناحيه التربيزه اللى عليها سلمى وجنه ورغد وقعدت معاهم .
سلمى حست ان فى حاجه زعلت همس .. فاسألتها .. فى ايه همس مالك ؟؟؟؟.
همس بغضب … انسان حيوان .
سلمى بصت لرغد وقالت .. هو مين ده اللى حيوان يا بنتى وزعل القمر كده ؟
همس .. خلاص يا سلمى بعدين هاقولك .. خلينا فى الحفله دلوقتى .
سلمى عيونها جت على الباب فجاه و بضحكه وغمزه لهمس قالت .. وانهى حفله اهم وصلووا اخيرا البهوات .
همس دقات قلبها بقت سريعه جدا جدا .. وكانت خايفه انها تلف تشوف مين اللى جه .. لانها كانت متاكده ان سلمى قصدها على عادل وفارس .
فارس وعادل شافوا البنات وقربوا من التربيزه بتاعتهم .
همس قامت وقفت ولفت نفسها ليهم .. وعيونها جت فى عيون فارس .. وكان نفسها فى اللحظه دى انها تترمى فى حضنه .. بسبب اللى حصل لها مع فهد .. بس طبعا مسكت نفسها ويادوبك مدت اديها ليه وسلمت عليه هو وعادل .
فارس عيونه ماتشلتش من على همس وحس ان فى عيونها حزن غريب .. فقرب منها وقال.. فى حاجه يا همس .
همس .. لا طبعا مفيش حاجه خالص .. اصل انا بتوتر من الدوشه والموسيقى العاليه .
فارس .. ماشى يا ستى ..على العموم كل سنه وانتى طيبه وعقبال مليون سنه .. وطلع علبه قطيفه صغيره من جيبه واداها لهمس .
همس شكرته وفتحت العلبه اللى كان فيها سلسله صغيرة ورقيقه جدا جدا بحروف اسمها بس مش همس .. كانت ( همسى ) ❤
عجبت همس جدا جدا .. وسلمى طلبت انها تشوفها .. بس همس ما رديتش توريها لحد خالص وحطتها على طول فى شنتطها .
وقعد عادل وفارس معاهم .
عادل عينه كانت على طول على رغد . اللى هربت من عيونه اول لما الموسيقى والاغانى بدات و قامت همس والبنات والشباب كلها بما فيهم عادل وبدؤا يرقصوا .
لكن فارس فضل مكانه على التربيزه يراقب همس بعيونه وهى بترقص وتغنى مع اصحابها .
عادل بعد شويه راح جاب فارس علشان يكون معاهم وبدا فارس يندمج معاهم .. والموسيقى قلبت على سلوووووو وفارس مسك ايد همس ورقصوا مع بعض .
عادل طلب من رغد انه يرقص معاها بس هى رفضت فى الاول وبعد محاولات كتير وافقت .
عمر هو كمان طلب من جنه اللى كانت مكسوفه جدا بس بعد ما رغد وافقت انها ترقص مع عادل وافقت هى كمان انها ترقص مع عمر .
سلمى كانت واقفه تندب حظها .. وكانت تتمنى ان شريف يكون موجود فى اللحظه دى وترقص معاه .. ويادوبك بتلف نفسها شافت شريف واقف وبيبص على همس وعلى فارس وهما مع بعض .
سلمى طبعا فهمت النظرة دى معناها ايه .. فقربت منه وبهزار . انت جيت .. ده انا مستنياك من بدرى علشان ارقص معاك يا كابتن شريف ..
شريف .. ماشى يا سلمى .. تعالى نرقص .. وبعدين ابقى اسلم على همس واهنيها واديها هديتها .. بس قوليلى مين اللى هى بترقص معاه ده ؟؟
سلمى .. ده فارس الحسن لو سمعت عنه صاحب عادل اخويا .. وهو وهمس صحاب .
شريف .. فارس الحسن .. اه طبعا اسمع عنه .
يالا بينا نرقص .
فارس كان مندمج هو وهمس جدا على الموسيقى الرومانسيه الهاديه اللى كانت شغاله وكانوا فى دنيا تانيه خالص .
لحد ما راح عمر لما شاف منظرهم ده وقرب من همس وقال .. مش تعرفينا يا هموسه 😉
همس فاقت من اللى هى فيه على صوت عمر ..وقالت .. ده فارس صاحب عادل اخوا سلمى يا عمر .
وده عمر اخويا يا فارس .
الشباب سلموا على بعض .. وعمر رحب بيه .. وطلب من همس انها تستعد علشان هايطفوا الشمع .. وفعلا الكل راح على التربيزه الكبيرة اللى عليها التورته .
لكن فارس حب انه يروح يقعد مكانه وفجاه عينه جت على تربيزة تانيه خالص واتفاجاه باللى قاعد عليها .
يا ترى عيون فارس جت على مين وخلته يتفاجاه كده ؟؟؟
توقعاتكم ايه فى الحلقات القادمه ؟
تابع جميع فصول الرواية من هنا: جميع فصول رواية فارس عشقي